open-index/open-wikipedia-markdown huggingface dataset:
شكلاط

تصغير|319x319بك|تصويرة ديال الشكلاط
**الشكلاط** هيّ مادة كاتصنع من حبوب الكاكاو، اللي هي الثمار ديال شجرة الكاكاو. الأصل ديال الكاكاو كيرجع لأمريكا اللاتينية، و تحديدًا لمنطقة الأمازون و المكسيك. الحضارات القديمة بحال المايا و الأزتيك كانو أول ناس اللي كتاشفو الكاكاو، وكانو كيستهلكوه فشكل مشروب مر، وكيدخلوه فمراسم دينية و تجارية.

من بعد، الكاكاو وصل لأوروپا عبر المستكشفين الإسپان فالسفر ديالهم، و كيتزاد فيه السكار باش يقلل من المرورة ديالو، وهادي كانت بداية نتشار الشكلاط فالعالم.

## نواع الشكلاط
كاين بزاف ديال النواع المختالفة ديال الشكلاط، و كل نوع عندو طعم و خصايل متميزة:

# **الشكلاط الكحل (Dark Chocolate)**: هاد النوع كيتميز بنسبة عالية من الكاكاو، وكيتراوح ما بين 60% حتى 99%. لمداق ديالو كيكون مر شوية مقارنة مع النواع لخرين، وكيتعتبر من بين النواع الأكثر فائدة للصحة.
# **الشكلاط بالحليب (Milk Chocolate)**: هاد النوع فيه نسبة قل من الكاكاو، و كيتزاد فيه الحليب و السكار باش يعطيه طعم حلو و رطب. الشكلاط بالحليب هو الأكثر شعبية فالعالم.
# **الشكلاط البيض (White Chocolate)**: هاد النوع مافيهش الكاكاو الصافي، ولكن كيحتوي على زبدة الكاكاو مع السكار و الحليب. لمداق ديالو كيكون حلو بزاف، و اللون ديالو بيض.
# **الشكلاط بالنكهات**: هاد النوع كيتضاف ليه نكهات مختالفة بحال النعناع، الليمون، لفريز، ولّا القهوة. و كينتشر بزاف فالحلويات الفاخرة.
# **الشكلاط لمعمّر**: هاد النوع كيكون معمّر بمواد مختالفة بحال المكسرات، الكاراميل، النوݣا، ولّا الفواكه المنشفة، و كيتقدم غالبًا كحلوى فالمناسبات.

### الفوائد الصحية ديال الشكلاط
الشكلاط الكحل بالخصوص كيتوفر على مجموعة ديال الفوائد الصحية اللي كتساهم فالحفاظ على صحة الجسم، يلا تم ستهلاك ديالو بشكل معتادل:

* **مضادات الأكسدة**: الشكلاط الكحل كيحتوي على كمية كبيرة من مضادات الأكسدة، بحال الفلافونويدات، اللي كتساهم فمحاربة الجذور الحرة فالجسم، و هادا كينقص من خطر الإصابة بالأمراض المزمنة.
* **تحسين صحة القلب**: مضادات الأكسدة اللي كاينة فالشكلاط كتعزز صحة القلب عبر تحسين تدفق الدم و خفض ضغط الدم. ستهلاك الشكلاط الكحل ب عتدال كيقدر يساهم ف تنظيم مستويات الكوليستيرول فالدم.
* **رفع المعنويات**: الشكلاط معروف بلي كيزيد من إفراز هرمون السيروطونين فالمخ، اللي كيعاون على تحسين المزاج وتقليل التوتر والقلق.
* **تقوية الذاكرة**: بعض الدراسات كتقول بلي الشكلاط كيقدر يحسن وظائف المخ و يعزز التركيز و الذاكرة بفضل المركبات اللي كاينة فيه.
* **تحسين الأداء الرياضي**: بعض الرياضيين كياخذو الشكلاط قبل التمارين باش يعطيهم دفعة من الطاقة ويحسن الأداء ديالهم.

### ستهلاك الشكلاط فالحياة اليومية
الشكلاط كيتعتابر من بين المكونات متعددة التخدام، و يمكن يدخل ف مجموعة ديال الوصفات و الحلويات:

* **لماكلة نيشان**: الشكلاط يمكن يتكال بوحدو، سوا كان شكلاط كحل، بالحليب، ولّا بيض. هو وجبة خفيفة مثالية و كيسد النفس على الحلوى.
* **الحلويات**: الشكلاط كيدخل فصناعة بزاف ديال الحلويات بحال الكيك، التارت، الماكرون، و المافنز. كيضفي نكهة زوينة و غنية ل هاد الحلويات.
* **المشروبات**: الشكلاط كيدخل فتركيبة بعض المشروبات بحال مشروب الشكلاط السخون، الميلك شيك، و القهوة المنكهة.
* **الطبخ**: بعض الوصفات المالحة كيدخلو فيها الشكلاط كـ عنصر سري، بحال بعض نواع الصوصات المكسيكية اللي كيتضاف ليها الشكلاط باش يعطيها عمق فالنكهة.

## مصادر


تصنيف:مقالات د مسابقة ويكيپيديا ب الداريجة غشت 2024
تصنيف:ماكلة
عنب

تصغير|عنب كحل
**العنب** هو فاكهة كاتخرج من شجرة الكرمة، وهي شجرة متسلقة اللي كتنتمي لعائلة **الكرميات**. العنب كيكون على شكل عناقد، وكيتكون من حبات صغيرة بحال الكورات، اللي كيتراوح لونها ما بين الخضر، الحمر، لموڤ، وحتى لكحل.

الأصل ديال العنب كيرجع للمنطقة ديال غرب آسيا، و كان معروف و مستهلك فالحضارات القديمة بحال المصريين القدام، ليونان لقديمة، و الرومان. اليوم، العنب كيتزرع فبزاف ديال المناطق عبر العالم، خصوصًا فالمناطق اللي عندها مناخ معتدل ولا سخون.

## نواع العنب
العنب كيتنوع بزاف، وكل نوع عندو خصايل و مداق مختالفين:

# **العنب الخضر (Green Grapes)**: هاد النوع كيمتاز بالحبات ديالو اللي كتلون ب لون خضر، و المداق ديالو كيكون حلو و رطب. غالبًا ما كيتناول كـ فاكهة طازجة ولّا كيدخل ف صناعة العصاير.
# **العنب الحمر (Red Grapes)**: العنب الحمر عندو لون من الحمر حتى لموڤ، و المداق ديالو كيكون متوازن ما بين الحلاوة و الحموضة. كيتخدّم فصناعة الشراب و العصاير.
# **العنب لكحل(Black Grapes)**: هاد النوع كيمتاز باللون لكحل لمغلوق و المداق القوي ديالو، و كيكون فيه نسبة عالية من مضادات الأكسدة. كيستخدم غالبًا فصناعة الشراب ولّا كيتكال طازج.
# **العنب المنشف (ال[[زبيب]])**: العنب كيتنشّف باش يتحول ل زبيب، اللي كيتميز ب المداق الحلو والنكهة المركزة. الزبيب كيتكال كوجبة خفيفة ولّا كيدخل فالحلويات والطبيخ.
# **العنب بلا الزريعة (Seedless Grapes)**: هاد النوع من العنب كيمتاز بكونو بلا الزريعة، و كيكون ساهل فالماكلة و كيتخدم بزاف فالحلويات و العصاير.

## مصادر


تصنيف:مقالات د مسابقة ويكيپيديا ب الداريجة غشت 2024
تصنيف:فروتات كيتكالو
روز

تصغير|217x217بك|الزراعة ديال الروز
**الروز** هو حبة صغيرة كيتم زراعتها فالأراضي لفازݣة، و هوّ الزريعة ديال عدد د نواع د نبتات من لفاميلة د *Poaceae*. شجرة الروز كتزرع فالمناطق اللي عندها مناخ فازݣ و سخون، و كيحتاج لنظام ري مستامر باش ينمو بشكل مزيان. الأصل ديال الروز كيرجع للمنطقة الآسيوية، و ب الضبط ل مناطق جنوب شرق آسيا، ولكن اليوم كيتزرع فمناطق مختالفة حول العالم بما فيها أمريكا الجنوبية، إفريقيا، و ؤروپا.

الروز كان معروف فالحضارات القديمة بحال الحضارات ديال الشينوا و الهند، و كانو زراعتو و ستهلاكو أساسيين ف النظام د لماكلة ديال هاد الشعوب. اليوم، الروز كيعتابر من بين لماكلات الأساسيين ف بزاف ديال الثقافات و لكوزينات.

## نواع الروز
الروز كيجي بعدة نواع، و كل نوع عندو خصائص و طرقان ديال التخدام مختالفة:

# **الروز البيض (White Rice)**: هاد النوع هو لي شايع ݣاع، و كيكونو فيه النخالة و الجنين مزالين، و هادا كيخليه يكون بيض و رطب ف الطياب. الروز البيض كيكون ساهل ف الطياب، و كتخدم ف بزاف ديال الأطباق.
# **الروز لقهوي (Brown Rice)**: هاد النوع كيبقى فيه النخالة و الجنين، وكيكون غني بالألياف والمغذيات مقارنة ب الروز البيض. الطياب ديالو كيكون طول شوية، و لمداق ديالو كيكون أعمق و قوي كتر.
# **روز الباسماتي (Basmati Rice)**: هاد النوع كيمتاز بالنكهة العطرية و الملمس الخفيف، و كيكون غالبًا طويل الحبة. كيتخدم ف لكوزينات الهندية و الپاكستانية.
# **روز الياسمين (Jasmine Rice)**: هاد النوع عندو نكهة زوينة و مداق حلو، و كيكون طويل الحبة. كيتستعمل ف لكوزينة التايلاندية و كيتميز بريحة فريدة من نوعها.
# **الروز لكحل (Black Rice)**: هاد النوع كيكون غني بالأنثوسيانين، اللي هو مضاد أكسدة قوي، وكيعطيه لون كحل. كيمتاز بقيمة غذائية عالية، و كيتخدم ف لكوزينة الشينوية.
# **الروز الحمر (Red Rice)**: هاد النوع كاتبقى فيه النخالة، و كيكون غني ب الألياف و العناصر الغذائية. لمداق ديالو كاتكون عندو نكهة قوية، و كيتخدم ف لكوزينات د أسيا.

## مصادر


تصنيف:مقالات د مسابقة ويكيپيديا ب الداريجة غشت 2024
تصنيف:نواع د لماكلة
قمار

تصغير|لوحة ديال لكاراڤاجيو كتبين دري كيلبس حوايج تمنها غالي، وهو كيلعب بورقة د لقمر مع دري أخور كيستاعد يغش.
تصغير|واحد من لكازينوات د لقمار.
**لقمار** ولّا **لقْمر** () هو كل لعب بين جوج ديال لمتنافسين على لفلوس كيتجمع منهم و كيتوزع على الرابح فيهم و كيتحرم لخاسر. و كاينين بزاف د الشكال د لقمار، و من أشهرها الألعاب د ليانصيب (اللوطري) و لقمار الإليكطروني.

أي نشاط كيتطلب 3 د الشروط باش يتسمى قْمر: لإعتبار (متلا فلوس ولّا حاجة كيقمّر بيها لواحد)، الريسك (يعني لواحد يقدر يخسر لمقدار)، و الجايزة (لي يقدر يربحها لواحد).

تصغير|الرويضة ديال الروليت.
[تصغير|لعبة ديال پاتشينكو د لقمار ف [الجاپون.]]

## لقمار ف لإسلام
لقمار محرم ف الإسلام بجميع نواعو كيما مدكور ف القرآن الكريم ﴿يَا أَيُّهَا الَّذِينَ آمَنُوا إِنَّمَا الْخَمْرُ وَالْمَيْسِرُ وَالْأَنْصَابُ وَالْأَزْلَامُ رِجْسٌ مِنْ عَمَلِ الشَّيْطَانِ فَاجْتَنِبُوهُ لَعَلَّكُمْ تُفْلِحُونَ ۝٩٠ إِنَّمَا يُرِيدُ الشَّيْطَانُ أَنْ يُوقِعَ بَيْنَكُمُ الْعَدَاوَةَ وَالْبَغْضَاءَ فِي الْخَمْرِ وَالْمَيْسِرِ وَيَصُدَّكُمْ عَنْ ذِكْرِ اللَّهِ وَعَنِ الصَّلَاةِ فَهَلْ أَنْتُمْ مُنْتَهُونَ ۝٩١﴾&nbsp;&#x5B;المائدة:90–91&#x5D;.

## مصادر


تصنيف:فلوس
تصنيف:لوعاب ب طبلة د لعب
تصنيف:مقالات د مسابقة ويكيپيديا ب الداريجة غشت 2024
شطيح

تصغير|379x379بك|شطيح عصري.
**الشطيح** ولّا **الرقص** (ب) وهو نوع من لفن ديال لآداء، وكيتألف من بزاف ديال سنسلات لمختارة بشكل إرادي من لحركات ديال لجسم. والرقص عندو بزاف ديال نواع، بحال؛ الرقص لقطبي، والرقص بالسيف، والرقص على لعاود، والرقص ف ݣروپات كي بحال ف لحفلات، و عاد تشهر حتا الرقص مع النعام و الرقص مع شي حيوانات ولا طيور وحدة خرة. الرقص هو عبارة على حركات د لجسم لمستامرة و كيتطلب ضروري لموسيقى.

## مصادر


تصنيف:مقالات د مسابقة ويكيپيديا ب الداريجة غشت 2024
تصنيف:فنون د لأداء
أثينا (أسطورة)

**أثينا** () هيا إلاهة الحكمة والقوة و إلاهة الحرب وهي اللي حامية المدينة ديال أثينا. أثينا وحدة من أبزر الشخصيات ف لأساطير اليونانية. **پالاس** سمية لاصقة بسمية أثينا، و ف بزاف د لحالات كاتسما **پالاس أثينا**.

## الزيادة ديال أثينا
كايسموها الرومان "مينيرڤا". الأساطير الإغريقية كتحكي باللي واحد من الآلهة قال لزيوس باللي مراتو ميتس، لي كانت حاملة منو، غادي تولد ليه ولد لي غايكون قوي عليه، بسباب هاد البلان زيوس سرط ميتس باش مايتحققش هادشي، و ما جا فين يدير هاكاك حتى شدو وجع مجهد، مالݣا هيفايستوس ولد زيوس من هيرا و رب دتاحدادت من غير يضربو بالشاقور على راسو حتى حلو وخرجات منو أثينا بݣاع لباسها و سلاحها كاتغوت غوتات الحرب
تصغير|رسم لأثينا وهي كاتخرج من راس زيوس

## الأوصول ديال أثينا
الأوصول العرقية ديال أثينا مرتابطة بزاف معا الحضارات القديمة ديال بحر إيجه والمناطق الشرقية ديال البحر البيض المتوسط، بزاف الميسينيين والمينويين. الميسينيين، اللي هوما شعب هندوأوروپي سيطر على اليونان في العصر البرونزي المعطل (شي 1600-1100 قبل الزيادة دالمسيح)، كانو كيعبدو ربة ديال الحرب، الحيكمة، والصيناعات، واللي يمكن تكون سبقات أثينا. الأدلة على هادشي كاينة فالطابلوات ديال "مخطوط ب"(leLinear B)، اللي كاتبين إلهة سميتها "A-ta-na"، وهادشي كيوحي بلي كاين عندها ارتباط مع الإلهة اليونانية اللي جات من بعد. هاد الإلهة الميسينية كايبان بلي تمزجات مع شي خصايل ديال الإلهات المينويات القديمة، اللي كانو فالدين المينوي وفي الاغلبية كيتم التصوير ديالهوم كا رموز قوية ومرتابطة بالطابيعة، الخصوبة والحيماية. المينويين، اللي وساعو فجزيرة كريت والجزر الأوخرا ديال بحر إيجه قبل الميسينيين، كان عندهوم بانتريون (مجمع دآلهة) نسوي اللي واقيلا أثر فالتطور ديال شخصية أثينا كا إلهة قوية ومستاقلة. مع الخالوطة دالثقافات الميسينية والمينوية، خصوصاً من بعد ما غزاو الميسينيين كريت شي 1450 قبل الزيادة دالمسيح، تدمجو هاد التقاليد الدينية، وخلطو بين الطابع العسكري الميسيني والتقديس المينوي لرموز دالمرا القوية، هاد الخالوطة الثقافية بانت بزاف فشخصية أثينا اليونانية.
تصغير|قطعة من مخطوط ب
## أثينا في الفن
أثينا كانت ديما پيرصوناج باينة فالفن على مر التاريخ. أغلب تالوحات ديال أثينا كترجع للوقت الآركي فين كاتبان لابسة درع وطاقية وهازة ترس ورمح، وكيرمزو للدور ديالها كـربة محاربة. واحد من أشهر التمثيلات ديالها هوا التمثال ديال أثينا پارثينوس لي صاوبو فيدياس، وكان فمعبد الپارثينون، لي كايصورها بحال مرا واعرة وقوية واللي كاتدافع على مدينة أثينا. مع الوقت، التصورية ديال أثينا تبدلات، وولات كاتبان بشكل هادي كثر وكاتبرز الحيكمة والدكا الستراتيجي ديالها، ماشي غا القوة ديالها كمحاريبة. هاد الإزدواجية فالتصوير ديالها، كإلهة محاربة قوية وكشخصية حكيمة ورحيمة، كيعكس الدور المعقد ديالها فالأساطير اليونانية.
تصغير|تمثال أثينا پارثينوس

## مصادر


تصنيف:ربات د ليونان
تصنيف:لعيالات ف لأساطير د ليونان
دالة

[يسار|تصغير|250x250بك|لمخطط د التابع <math>\begin{align}&\scriptstyle f \colon [-1,1.5] \to [-1,1.5] \\ &\textstyle x \mapsto \frac{(4x^3-6x^2+1)
\sqrt{x+1}}{3-x}\end{align}</math>](https://ary.wikipedia.org/wiki/%D9%81%D9%8A%D8%B4%D9%8A:Graph_of_example_function.svg)
يسار|تصغير|التمتيل لبياني ديال دالة.
تصغير|الرمز ديال دالة بشكل عام.
**الدالة** وكتسما حتا **التابيع** (ب) فـلماط، هي واحد لكائن د لماط، لي كيمثل واحد لعلاقة لي كتربط كل عنصر من مجموعة كيتسمى الضومين ديال تعريف ولا لمجموعة ديال لبدية X \!، بعنصر واحد خور و غير واحد لاغير كيتسما لمجال لمقابل ولا لمجموعة د لوصول Y \!. و بلاستيعمال ديال صياغة دلماط الرسمية : f\colon X \rightarrow Y,x \mapsto f(x) \!

## مصادر


تصنيف:ماط بدياني
تصنيف:مقالات د مسابقة ويكيپيديا ب الداريجة غشت 2024
رسيم (فن تشكيلي)

[بديل=|تصغير|ال[مونا ليزا هي وحدة من أكتر اللوحات لفنية لمشهورة ف لعالم]]
**الرسيم** (ب) هو التخدام ديال الصباغة ولا اللوان ولّا المداد على شي سطح بحال لوراق ولا التوب، ولا لخشب، ولا الجاج. ولكن فاش كتستعمل ف لفن و ب هاد لمعنى، فا لمصطلح ديال "طابلو" كيولي كيعني لإستيعمال ديال هاد النشاط ف توليفة مع الرسيم، ولا التشكيل. و غيرها من لإعتبارات د التزيين، على قبل التعبير و التبيان ديال لمفاهيم.

الصباغة لفنية كتستعمل كي بحال شي طريقة ديال التمثيل، و التوتاق ديال ݣاع التعبيرات على مختلف النوايا و لموضوعات. و اللوحات ممكن تكون طبيعية ولا تمثيلية كيما هو لحال ف الرسيم ديال لحياة ولا لمناظر الطبيعية.

## مصادر


تصنيف:لفنون
تصنيف:مقالات د مسابقة ويكيپيديا ب الداريجة غشت 2024
ديپلوماسي

[تصغير|لمقر ديال [لأمم لمتحدة ف نيويورك]]
**الديپلوماسي** (ب) هو واحد فلان لي كتعيّنو الدولة كيف شي مبعوت لشي دولة ؤلا وحدة أوخرة، باش يمتلها و يتابع لمسائل ديالها ف بزاف ديال لمجالات لمختالفة ولا حتا باش يمتلها ف شي منظمة دولية. و كيتمتع الديپلوماسي ب "حصانة ديپلوماسية" يعني كيكون عليه لامان لكامل ف ديك الدولة.

## مصادر

تصنيف:مناصب د السلطة
تصنيف:ديپلوماسيين
صباح بنشويخ

**صباح بنشويخ** مومتيلة مغريبية.

## حياتها
تزادت صباح بنشويخ ف مدينة لخميسات و دّوزات السنوات اللولة ديالها ف النواحي ديالها. قرات ف لمعهد لمتخصص ديال الطيكنولوجيا التطبيقية (ISTA)، و تماك خدات ديپلوم ف لإليكطروميكانيك. مالقاتش خدمة موراها و رجعات ل لعروبية فين ساكنة عائلتها. دارت قنوات ديال يوتيوب و إنسطاڭرام لي كانت كاتپارطاجي فيهم محتوى متعلق ب لخدمة ف لفيرما.

بدات بنشويخ لكاريير لفنية ديالها ف 2018 ب فيلم "الزنزانة"، و خدات عليه جوج جوائز، وحدة على أحسن مومتيلة ف الدورة اللولة ديال لمهرجان الجامعي د لأفلام ف قنيطرة ف 2019، و لوخرة ف مهرجان سيدي قاسم د السينيما لمغريبية. و بانت ف عد د لمسلسلات د التلفازة، بحال "مول لمليح"، "طريق الورد" لي كان عندو نجاح كبير و "حياة خاصة".

## خدمتها
### أفلام
* 2018: الزنزانة
### مسلسلات
* 2022:
** مول لمليح
** بيا ولا بيك
* 2023: طريق الورد
* 2024: حياة خاصة
* 2025: يوم ملقاك

## مصادر

تصنيف:ناس تزادو ف لخميسات
تصنيف:مومتيلة مغريبية
ميتشل هوپر

**ميتشل هوپر** (بالنݣليزية: **<span lang="en" dir="rtl">Mitchell Hooper</span>**) (مزيود ف 29 شتنبر 1995) هو واحد الراجل صحيح *strongman* ؤ كينيژيولوجيست كانادي. جا هو اللول فالتسابيقة ديال أقوى راجل فالعالم ف 2023 اللي تدارت ف ميرتلي بيتش كارولينا الجنوبية ؤ اللي فيها نيت ولّى أول كانادي كايربح التيتر ديال أقوى راجل فالعالم. ؤ هو نيت اللي ربح التسابيقة ديال مناسبة أرنولد ديال الراجل الصحيح الكلاسيكية Arnold Strongman Classic د 2023 ؤ د 2024. ف عام 2023، ولّى رابع واحد اللي ربح التسابيقة ديال أقوى راجل فالعالم ؤ تسابيقة أرنولد ديال الراجل الصحيح الكلاسيكية بجوج بيهم ف نفس العام. هو حاليا الشخص الوحداني اللي ربح ف أكبر ربعة ديال التسابيقات ديال الرجال الصحاح ؤ اللي هوما:
* World's Strongest Man
* Arnold Strongman Classic
* Rogue Invitational
* Strongest Man on Earth

## مصادر

تصنيف:زيادة 1995
تصنيف:كاناديين
تصنيف:ناس حيين
أتينا (توضيح)

هادي صفحة د التوضيح، كلمة **أتينا** ولّا **أثينا** يمكن يكونو عندها هاد لمعاني:
* أثينا (سمية): سمية د نتوة ف لواقع و ف لقيصاص و لأساطير.
* أثينا (أسطورة): إلاهة الحكمة و القوة و الحرب ف الديانة ليونانية لقديمة.
* أتينا: مدينة ف ليونان و لعاصمة ديالها.

تصنيف:صفحة توضيح
إعلام

يسار|تصغير|290x290بك|جورنالات مختالفة.
**إعلام** هو واحد لمصطلح لي كنسميو بيه شي وسيلة ولا تكنيك ولا منظمة ولا مؤساسة تجارية ولا أوخرة ماشي ربحية، يا عامة يا خاصة، سوا رسمية ولا ماشي رسمية، و لمهمة ديالها هي نشير د لخبارات و نقيل ديال لمعلومات. وخا هكاك يمكن للإعلام يركز على شي مهمات أوخرة منوعة، و ممتعلقاش غير بالخبارات لشي مواضيع أوخرة بحال الترفيه و التسلية خصوصا مور التورة التيليفزيونية و لإنتيشار لواسع ديالها). و كتسما الطيكنولوجيا الي كتدير لمهمة ديال الإعلام وحتا لمؤسسات التي كتحكم فيها، كلهم كيتسماو **وسائل ديال لإعلام**، و كاين لي كيسميها حتا ب السلطة الرابعة و هادشي بسباب التأتير ديالها لغارق و لواسع.

## لوظيفة ديال الإعلام
ف دوال الديموقراطية كتقوم الصحافة ب لوظيفة ديال لإيعلام د لجمهور و التكوين د الرأي لعام ب صيفة رئيسية، و ب لخدمة ديالها كتقوم حتا بالنشاط النقدي و الرقابة لعامة منها نشير د لخبارات و لعطيان و توظيف ديال لمعلومات لي مكيعرفهاش لمتلقي. هاد لوظائف كتختالف ف لمدى ديال لحياد نتاعها و ف صح ديالها و ب نفيع د لجمهور. و لعلم لي متخصص فلقراية ديال تاريخ و لفاعلية د لإعلام كيتسما «لعلم ديال الإعلام».

## نواع لوسائل د الإعلام
كاينة بزاف د نواع ديال لوسائل د لإعلام ف لعصر ديالنا ديال دابا و كنلقاو من بينها 3 د نواع:
لإعلام لمكتوب (لمطبوع): بحال الجورنالات و لمجلات و غيرها.
الإعلام لمرئي: و كنقصدو بيه التلفازة و لبيسي .
الإعلام لمسموع: و كنعنيو بيه لإذاعة ولا الراديو.

## نواع أوخرة من لوسائل د الإعلام

* تلفازة
* الراديو
* لانترنيت بلواسطة ديال سيتات د لويب
* وسائل التواصل الإجتماعي الجديدة بحال الفيسبوك و الواتساپ

يسار|تصغير|193x193بك|پارابول ديال لإستيقبال ف الدار.

## مصادر

تصنيف:صحافة
تصنيف:تواصل
تصنيف:لإعلام
جمال براوي

**جمال براوي** (مزيود ف 22 شتنبر 1955، توفى ف 26 غشت 2024) هوّ إعلامي، كاتب، و صحافي مغريبي. كيتّعتابر من أهم الصحافيين ف لمغريب، و تّعرف ب التغطية ديالو ل أحدات سياسية و جتيماعية، و تسليط الضو على قضايا ممنوعة و مهيمة، و كشف مضاهر ديال خرق حقوق بنادم.

## حياتو
براوي قرا ف كلية لحقوق ف الرباط و خدا منها ليسونص.
كان رئيس د التحرير ف مجلات بحال لوجورنال، لاڭازيت دو ماروك، تشالنج. كتب ف عمايد ديال سيتات فرانساوية، و شارك ف براج حوارية ف راديو MFM. كان عضو ف لإتحاد لإشتراكي د لقوات الشعبية.

## وفاتو
توفى براوي نهار التنين 26 غشت ف كلينيك ف الدارلبيضا، بعد مدة ديال لمرض.

## خدمتو
كتاب "ياسمين: 19 سنة، مصابة بمتلازمة داون، الحاصلة على بكالوريا" لي هضر فيه على بنتو ياسمين لي عندها متلازمة داون، و قدرات تاخد لباك ف 2014.

## مصادر

تصنيف:ناس د لإعلام ف لمغريب
تصنيف:صحافيين ؤ صحافيات مغاربا
تصنيف:ناس توفاو ف الدار البيضا
تصنيف:وفيات 2024
تصنيف:زيادة 1955
تصنيف:ناس تزادو ف أسفي
موكة (توضيح)

* موكة (طير ديال ليل)
** موكة، موكة عادية (صغيرة، كاتخرج في نص نهار تّاني) (*Athene noctua*)
** موكة لحاجبة (ما كاتبان ش ڭع ب نّهار)
*** موكة لحاجبة لبيضة, بومة بيضة (*Tyto alba*)
*** موكة لحاجپ مزوّقة ب لودن كبار (*Asio otus*)
*** موكة لحاجپ مزوّقة ب لودن صغار (*Otus scops*)
*** موكة لحاجپ مزوّقة بلا لودن (*Strix aluco*) 
* موكة ديال بحار (بحال رّايات) (*Myliobatis aquila* و *Pteromylaeus bovinus*)

## تصاور

Pitite houprale adjokêye.jpg|موكة عادية (*Athene noctua*)
Duk di bwès a djok.jpg|موكة لحاجبة مزوّقة ب لودن كبار (*Asio otus*)
Hourete di clotchî.jpg|موكة بيضة (*Tyto alba*)
Pteromylaeus bovinus valencia.jpg|موكة ديال بحار (*Pteromylaeus bovinus*)
Myliobatis aquila.jpg|شكل اخر (*Myliobatis aquila*)


## عيون لكلام
پروپاݣاندا

**لپروپاݣاندا** (ب) هي كلمة كتعني النشير ديال لمعلومات بشي طريقة لي موجهة و أوحادية د لمنظور، و التوجيه ديال بزاف د لميساجات لمركزة، بلغرض ديال التأتير على الآراء ولا السلوكات، ديال أكبر عدد ديال الناس. و الضد ديال لپروباݣندا هو لموضوعية. و لپروباݣندا فلمعنى ديالها لبسيط، هي التوصيل د لمعلومات بلغرض ديال التأتير على لمتلقي. و غالبا كتعتامد لپروباݣندا على لعطيان ديال معلومات ناقصة، د لكذوب، ولا التأتير على الناس بلعاطفة بلاصت ما تحضر لعقلانية. و لهدف من هادشي كولو هو تبدال السرد المعرفي ديال الناس لي لهدف ديالها شي أجندات د السياسة.

ومن منظور واحد أخور لپروپاݣاندا كتعني لكذوب بلعاني لي كيهدف ل التسفيه. لميتال ديال هادشي هوّ مقالات على شي موضوع واحد، كولها خاوية مفيهاش تا سطر واحد ديال لموضوعية ولا مصدر د لمعلومات صحيح.

## أساليب ديالها
لپروپاݣاندا عندها تقنية لي كاتشابه معا التقنيات ديال لإعلان و لعلاقات لعامة. فلإعلان و فلعلاقات العامة و تقدر تصنف بلي هي دعاوة ل منتوج ولا لعلامة تجارية ولا لأفراد ولا حتا لمنظمات. لپروباݣندا لعصرية كتستغل التقنيات الجديدة باش تأتر ف الرأي لعام و التوجيه ديال لأفكار و لقرارات السّياسية ولا جتماعية وحتى الدينية ديال الناس، و حتا بلإستيعمال ديال بزاف د التقنيات ولأساليب لپسيكولوجية.

## تصاور

فيشي:Gaddafi_road_poster.jpg|التخدام ديال لپروباݣندا من عند معمر لقدافي ف ليبيا.
فيشي:Alaska_Death_Trap.jpg|التخدام ديال لكاريكاتورات السياسية الساخرة بلغرض ديال رفع د معنويات لميريكانيين فزمان د لحرب لعالمية التانية.
فيشي:We_Can_Do_It!_NARA_535413_-_Restoration_2.jpg|پوسطر خاص بلحرب كيقول بلي "فيدينا نوصلو!". و تستعمل فلپروباݣندا باش يشجع لعمال ف ويستنيڭهاوس باش يحافظو على لإنتاج لحربي.
فيشي:North_Korea_-_Propaganda_car_(5015890642).jpg|طونوبيلة كاتبتّ لپروباݣندا السمعية ف كوريا الشمالية.

## مصادر

## شوف تا
* بولشيت
* تخربيق


تصنيف:سياسة
تصنيف:تريندات تقافية
تصنيف:موانع ديال التفكير النقدي
تصنيف:تقوليب
محمد إبراهيم بوعلو

**محمد إبراهيم بوعلو** (مزيود ف 28 مارس 1936 ف سلا، توفى ف 23 فبراير 2024 ف نفس لمدينة) كاتب روائي و قيصاصي مغريبي. كايتعتابر من رواد لقصة لقصيرة ف لمغريب. عندو إسهامات ف لقيصاص د الدراري الصغار، ف لمسرح و ف لكتابة د السيناريوات د لأفلام.

## حياتو
بوعلو كان ؤستاد د لفلسفة ل مدة 37 عام (مابين 1961 و 1997) ف كلية لأداب و لعولوم لإنسانية ف الرباط. و هوّ عضو مؤسس ديال تيحاد كتاب لمغريب.

## خدمتو
بوعلو كتب عدد د لقيصاص لي كيصوّرو لميزيرية و لحرمان لي عاناو منو لمغاربا ف الستينات. أغلبها نشرو ف الجورنالات لوطنية، قبلما يعاود ينشرها ف مجموعة قيصاصية ب عنوان "السقف" ف 1970.

نشر لكتابات ديالو ف عدد د لمنابر، بحال: التحرير، الرأي العام (سوريا)، فلسطين، المحرر، الإتحاد الإشتراكي، أقلام، و غيرها.

من مؤلفاتو:

* السقف: قيصاص
* الجولة الأولى: مسراحية
* أربعة طلاب: مسراحية
* الرهبان والخيول: قيصاص
* الاتفاق: مسراحية
* عودة الأوباش: دعونا نمثل، وثائق من القرن العشرين: تلاتة د لمسراحيات
* 50 أقصوصة في خمسين دقيقة
* الهروب: رواية
* الحوت و الصياد (ب الداريجة "لبالينة و الصياد")
* الأمر يهمك
* الصورة الكبيرة

## تكريم
من 2007، جايزة محمد إبراهيم بوعلو كاتّعطى كل عام ل الكتّاب ديال لقيصاص لقصيرة بزاف.

## مصادر

تصنيف:زيادة 1936
تصنيف:ناس د سلا
تصنيف:ناس توفاو ف سلا
تصنيف:وفيات 2024
تصنيف:ناس تزادو ف سلا
جايزة محمد إبراهيم بوعلو

**جايزة محمد إبراهيم بوعلو د لقصة لقصيرة بزاف** () هيّ جايزة أدابية مغريبية كاتّعطى من اللخر د دجنبر 2007، على لأعمال د لقيصاص لقصيرة بزاف، و تسمّات على لكاتب لمغريبي محمد إبراهيم بوعلو.

## 2007
* الجايزة اللولة: مليكة الشجعي
* الجايزة التانية: لبنى اليزيدي
* الجايزة التالتة: سامي الدقاقي

## مصادر

تصنيف:جوايز أدابية مغريبية
فوزي بغدادلي

**فوزي بغدادلي** (مزيود ف 9 شتنبر 1954 ف الرباط، توفى ف 25 فبراير 2024 ف أنݣوليم، فرانسا) رسام د لكوميكس جزايري. بغدادلي بدا خدمتو ف مدينة تزاير، و خدم ف هولاندا، ألمانيا، لميريكان، و فرانسا فين ستاقر.

## حياتو
بغدادلي تزاد ف لمغريب، و بدا خدمتو ف مدينة تزاير كا رسام د الجورنالات ف السبعينات. تعلّم بوحدو و مشى موراها ل پاري، و من بعد ل أمسطردام باش يخدم كا رسام إشهاري. ف 1982، مشى ل نيويورك فين خدم معا مارڤل كوميكس كا قلايمي *penciler* على الرسيم د سلسلة دوكتور غريب *Doctor Strange*.

ف عوام 2000 ستاقر ف نونط فين بدا كيكتب لقيصاص لقصيرة. ف 2004، مشى ل مدينة أنݣوليم فين خدم كا كاتب د لكوميكس معا ورشة ماركي دو كروكوݣول *Atelier du Marquis de Crocogoulle* على عامال ديال السيرة الداتية، و مشاريع خرين، منهم كتاب كيحتافل ب لمهرجان لعالمي د لكوميكس، و الرسيم ديال جداريات ف لمدينة. ف نفس لورشة، خدم على مجموعات خرين ديال لكوميكس، منها واحد لپروجي على التاريخ د لحرب لعالمية التانية ف أنݣوليم. ف 2022 معا دار النشر Passé Composé دار ألبوم Vésale.

نهار لحد 25 فبراير 2024، توفى بسباب لكونصير.

## مصادر

تصنيف:زيادة 1954
تصنيف:ناس تزادو ف الرباط
تصنيف:وفيات 2024
تصنيف:رسام
تصنيف:ناس توفاو ف فرانسا
حميد نجاح

**حميد نجاح** (مزيود ف 27 مارس 1949 ف الدارلبيضا، توفى ف 28 فبراير 2024 ف نفس لمدينة) هوّ مومتيل و موخريج و مونفيد د الديكور مغريبي.

## لكاريير
حميد نجاح بدا لكاريير ديالو كونطابل خدام ف لمكتب لوطني د التريسينتي، و داز من بعد ل لمجال د لفن. من عام 1967، جمع نجاح تجريبة مسراحية كبيرة ف التشخيص و لإقتباس و لإخراج و تنفيد الديكور. ستافد من تداريب دوّزها ف لمعمورة ف الرباط ف 1970 و ف فرانسا. ف 1974، لعب دور ف فيلم أحدات بلا دلالة ديال مصطفى الدرقاوي، و بان ف عدد د لأفلام لخرين ف التمانينات. بان تا ف أعمال ديال التلفازة، و نشر أشعار و خواطر ب لفرانساوية، و عندو تا رسومات و جداريات.

توفى حميد نجاح ف دارو ف الدارلبيضا بعد مرض طويل.

## أعمال
* 1974: أحدات بلا دلالة
* 1982: حلاق درب لفوقارا
* 1984: الزفت

## مصادر

تصنيف:زيادة 1949
تصنيف:مومتيلين مغاربا د لقرن 20
تصنيف:ناس توفاو ف الدار البيضا
تصنيف:وفيات 2024
تصنيف:ناس تزادو ف الدار البيضا
تصنيف:رساما مغاربا
تصنيف:شاعير مغريبي
تصنيف:مسراحيين مغاربا
تصنيف:ناس د الدار البيضا
نفيسة بوزيد

**نفيسة بوزيد** (مزيودة ف 1945 ف سلا، توفات ف 28 فبراير 2024) كانت فنانة تشكيلية مغريبية.

## حياتها
نفيسة بوزيد بنت مدينة سلا و تزادت و كبرات ف حي الطالبية. مّها كانت ربة بيت، و بّاها كان فقيه، و شجّعها باش تقرا لفن التشكيلي ملي شاف لإهتمام لكبير ديالها بيه. تأترات بزاف ب جداتها ملي كانت صغيرة، و كانت كاتصاوب لمونيكات ب لقصب و الشعر و مواد خرين، ديجا ملي كان عندها 3 سنين و نص.

قرات ف لمدارس لفرانساوية و من بعد ما شدات لباك من ليسي ليوطي ف الدارلبيضا، خدات منحة باش تقرا ف پاري، فرانسا.

كانت دازت من معاهد د لفنون الزوينة ف ؤروپا، و قرّاوها أساتيدا ف لفن فرانساويين و طاليانيين. نضمّات ل دار لفنون ف مدينة ڤينيسيا، ف الطاليان، و هادشي خلّاها تشارك ف عدد د لمعارض لمحلية و لؤروپية.

زيادة على لفن التشكيلي، تعلّمات لخياطة د لأزياء، شاركات ف عروض ديال أكبر الديور د لأزياء ف پاري، و خدات ديپلوم ف تصميم الأزياء و تاريخ لفن من الشومبرة النقابية د لخياطة الراقية ف پاري. كانت أول مغريبية لي عرضات أعمالها دار "كريستان ديور" ف اللخر د السبعينات. ف 1975، رجعات ل لمغريب باش تخدم على الترات التقافي لمغريبي.

## خدمتها
نفيسة بوزيد عندها ف جوايه 300 لوحة، أغلبها متعلّقة ب الترات ديال مدينة سلا. الطيمات لأساسية ديالها هوما لمرا و التقافة لمغريبية التقليدية. ف لخدمة ديالها، كاتخدم بزاف ب مواد بحال لعقيق و النحاس.

### معارض
دارت نفيسة بوزيد بزاف د لمعارض ف الرباط و طانجا، و تا على برا ف سوريا، لعراق، سپانيا، و غيرها.
* معرض ف لقصر د مولاي سماعيل ف طانجا
* معرض ف لملحق لتقافي لفرانساوي
* معرض ف لملحق لتقافي لينݣليزي
* معرض ف لملحق لتقافي الصبليوني
* 20 يوليوز تال 5 غشت 2019: معرض "سلا تراثي"، منظماه "جمعية إنقاذ تراث مدينة سلا"

## تأتير
النسخة 19 ديال مؤتمر "تاء التأنيث" لي تدار ف سلا ف 27 أبريل 2024، تسمات على سميتها "دورة الفنانة المتوفاة نفيسة بوزيد".

## نويطات

## مصادر

تصنيف:ناس تزادو ف سلا
تصنيف:زيادة 1945
تصنيف:وفيات 2024
تصنيف:ناس قراو ف ليسي ليوطي
إقصائيات كاس إفريقيا 2025

**إقصائيات كاس إفريقيا 2025** هوما لمجموع د لماتشات د كورة د الرجال لي منظماهم لكونفيديرالية د كورة د إفريقيا (كاف) باش يقررو لمنتخبات لي غادي يشاركو ف كاس إفريقيا 2025 لي غادي تّنظم ف لمغريب. لإقصائيات بداو ب الرونضة التمهيدية ف 21 و 26 مارس 2024، و غادي يساليو ب الرونضة د لݣروپات لي كاتلعب ف شتنبر، أكتوبر و نونبر 2024. 24 فرقة غادي يتّأهلو ل كاس إفريقيا، منهم لمنتخب د لمغريب ديال لبلاد لمضايفة لي ديجا مأهل ؤطوماتيكيا.

## لمشاركين
جميع الجامعات لأعضاء ف لكاف مشاركين ف لإقصائيات، من غير إريتريا و سيشيل، لي تمنعو من لمشاركة. التوزيع تدار على الساس ديال لكلاصمة د لفيفا ديال 15 فبراير 2024. لفراقي لي مكلاصيين 1 ل 44 ف إفريقيا دازو نيشان ل الدور د لݣروپات، بينمّا لفراقي لي مكلاصيين 45 تال 52 لعبو بيناتهم ف الرونضة اللولة.

لعزلة ديال الرونضة اللولة تدارت ف 20 فبراير 2024، معا 2 د لعشية ب توقيت إفريقيا لوسطانية (UTC+2) ف السييج ديال لكونفيديرالية د إفريقيا ف لقاهرة، مصر.

## لبلان
لبلان ديال لماتشات هوّ هادا:

## الرونضة التمهيدية
تمنية د لفراقي تقسمو ل 4 د لمنافسات لي تلعبو ب لفورما د آلي-روتور.

## الرونضة د لݣروپات

### لعزلة
لعزلة ديال لݣروپات تدارت ف 4 يوليوز 2020، معا 2: 30 د لعشية (+2) ف دجوهانسبورݣ، جنوب إفريقيا. لفراقي 48 تقسّمو ل 24 ݣروپ، منهم 44 دازو نيشان ل هاد الرونضة، و 4 لي تأهلو من الرونضة التمهيدية. لفراقي توزّعو على حساب لكلاصمة د فيفا ديال يونيو 2024 (بين لقواس ف الطابلو).

### تهراس التعادل
لفراقي كيتكلاصاو على حساب النقاط (3 ل الرابحة، 1 ل التعادل، 0 ل لخاسرة). يلا تساواو جوج فراقي ف النقاط، كيتطبقو هاد لقواعد ديال تهراس التعادل ب هاد الترتيب (بند 14 ديال لقانون):

# النقاط ف لماتشات بين هاد لفراقي لمتساويين
# لفرق د لبيوتا ف لماتشات بين هاد لفراقي لمتساويين
# لبيوتا لي ماركاو لفراقي ف لماتشات بيناتهم
# لبيوتا لي ماركاو لفراقي برا د تيرانهم ف لماتشات لي بيناتهم
# يلا كانو كتر من جوج فراقي لي متساويين ف النقاط، و وخا تطبقو لقواعد لي لفوق، بقاو شي وحدين منهم متساويين، كيعاودو يتطبقو لقواعد على دوك لفراقي بوحدهم
# لفرق د لبيوتا ف جميع لماتشات د لݣروپات
# لبيوتا لي ماركاو ف جميع لماتشات د لݣروپات
# لبيوتا لي ماركاو برا د تيرانهم ف جميع لماتشات د لݣروپات
# لعزلة ب الزهر

### ݣروپ A

### ݣروپ B

### ݣروپ C

### ݣروپ D

### ݣروپ E

### ݣروپ F

### ݣروپ G

### ݣروپ H

### ݣروپ I

### ݣروپ J

### ݣروپ K

### ݣروپ L

## لهدافين

## مصادر


تصنيف:كاس إفريقيا 2025
تصنيف:2024 ف كورة د إفريقيا
مجوهرات عبد الله سكجها

**مجوهرات** عبد الله سكجها هي ماركة ديال المجوهرات كاتخدم فالأردن والمنطقة اللي حداها، تأسسات ف 1970.

## تاريخ الشركة
أسس محمد سكجها مجوهرات عبد الله سكجها فالأردن ف 1970. عائلة سكجها متجدرة فثقافة المجوهرات، حيث خدمو فيها ربعة د أجيال. جدّو الكبير بدا الخدمة فهاد المجال ف فلسطين، و بالضبط ف يافا، ومنين هاجر للأردن، بقا خدام ف لمصاوبة د المجوهرات. ف 1970، محمد سكجها فتح المعرض اللول ديالو ف الصويفية، ف العاصمة الأردنية عمّان، و دار واحد التحول ف خدمة العائلة حيث خرجها من المستوى المحلي للعالمي.

ف 2021، مجوهرات عبد الله سكجها ولات لمحل اللول د لمجوهرات فالأردن اللي خدا شهادة الآيزو 9001-2015 ف معايير أنظمة إدارة الجودة. ف نفس الوقت، الشركة وفرات خدمة الشرا ف أنتيرنيت.

عبد الله سكجها خدا جائزة أفضل مصمم مجوهرات ديال عام 2023 ف مهرجان الفضائيات العربية الربعطاش. ف هديك السنة، خدا شهادة تقدير على مشاركتو ف مشروع "كوتلر الأردن" من خلال نشر كتاب "أساسيات التسويق الحديث - الطبعة الأولى فالأردن".

ف2023، عبد الله سكجها قدم مجموعة جديدة سميتها "راجعين"، مستوحاة من القضية الفلسطينية. المجموعة فيها رموز بحال "مفتاح العودة" و تصاميم عصرية بحال "البطيخ" و "خريطة فلسطين"، و كل قطعة كاتعكس نضال الشعب الفلسطيني باش يطالب بالحقوق ديالو ف الأرض. ف نفس العام، تعرضات مجموعة "فوكس" اللي مستوحاة من الثعلب العربي، وم جموعة "سولار سيستم" تا هيّ. مجموعة "فوكس" ولات أكتر وحدة تباعت من بين جميع التصاميم العالمية ديال عبد الله سكجها.

ف فبراير 2023، عبد الله سكجها تكرم كأفضل مصمم مجوهرات ف مصر.

كل عام عبد الله سكجها كيصمم كتر من عشرة موديلات، ب معدل جوج ولا ثلاثة د لموديلات ف الشهر، و كايستعمل أنقى الأحجار الكريمة، الألماس، و المعادن الخام. بالإضافة لهادشي، كايخدم النخبة ديال صنّاع المجوهرات.

## مصادر

تصنيف:لأردن
سنوات لقرطاس

هادي صفحة د التوضيح، مصطلح **سنوات لقرطاس** ولا **سنوات اللدون** كيشير ل فترة تاريخية لي كاتعرف قمع عسكاري، عنف سياسي ولّا إرهاب بشكل موسع ف شي بلاد. يمكن يكونو عندو هاد لمعاني:

* سنوات لقرطاس و الجمر: فترة ف التاريخ لعصري د لمغريب مابين الستينات و التمانينات.
* سنوات اللدون ف الطاليان: فترة ف التاريخ د الطاليان مابين الستينات و التمانينات.
* سنوات اللدون ف لبريزيل: فترة ف التاريخ د لبريزيل مابين 1968 و 1974.

تصنيف:صفحة توضيح
قصة ڭينجي

يسار|تصغير|280x280بك|مشهد من واحد من لفصول ديال قصة ݣينجي.
**قصة ݣينجي** كتعتابر وحدة من الروايات لولة ولمشهورة بزاف فلأدب الجاپوني. و مولات الرواية هي موراساكي شيكيبو  (973–1025) لي عاشت ف لفترة ديال هيپان التاريخية.

كتدور الأحداث ديال لقصة على شخصية ديال هيكارو نو ݣينجي ، و على حساب الرواية هاد الشخص هو من النبلاء وكينتمي للعائلة ديال ميناموطو. و وخا هو ولد واحد من الأباطرة و ل شي أسباب سياسية، كيتستبعد من لقصر و كتعطا ليه شي مهام إدارية. و هكا كتبدا لقصة كتعاود لأحداث الرومانسية لي كيتعرض ليها لبطل، على حساب التصورات ديال لعادات والتقاليد ديال داك لوقت.

كيبان بلي الرواية بحال إيلا تكتبات بشي أسلوب خاص مكانش من قبل، و السبب هو بلي الرواية تحطات ل مهمة خاصة، و هي باش تسلي لعيالات ديال لقصر لإمبراطوري، و أول مرة ف تاريخ لأدبي تجمعات جميع لعناصر ديال الرواية الحقيقية فهاد لقصة. قبل حتا ما تكتاشف الرواية، ف كانت الأحدات المتتالية ف إطار زمني و معاها الراوي لي كيشرح هاد لأحدات.

## مصادر


تصنيف:الجاپون
تصنيف:رواية
تصنيف:رواية جاپونية
حسنا (مغنية)

**حسنا** (مزيودة ف 1978) هي موغنية مغريبية. كانت مشهورة بزاف ف لعالم لعربي.

## حياتها
حسنا قرات لماركوتينڭ ف الجامعة لميريكانية د پاري. كانت مجوجة ب لفنان محمد خيزران، ولايني تطلقو ف 2007.

## لكاريير لفنية
بدات حسنا لكاريير لفنية ديالها ف 1995، ب أغنية "يلا بينا يلا"، و تعاملات معا فنانين و شوعارا بحال محمد سلطان، و هاني مهنا. ف عام 2000، سنات كونطرا معا شركة ديلارا ف بيروت، لي بيه نتجات لألبوم اللول ديالها لي صدر ف 2001، و كان عندو نجاح كبير ف لخليج و لوبنان. أغنية "الرسالة" لي خرجات على شكل ڤيديو كليپ هي لي عطاتها شهرة، و عرّفاتها على الجمهور، زيادة على أغنيات لي ولّات عندها شعبية بحال أغنية "بين العصر و المغرب" لفولكلورية. النقطة لي دارت شونجمون كبير ف لكاريير ديالها كانت ملي دارت دويتو معا لفنان ديميس روسوس ف أغنية Far Away، و منها سنات ألبومها التالت "حسنا 2001". دارت أغنية "مرسول لحب" معا عبد الوهاب الدكالي ف 2003، لي تا هيّ خلاتها تزيد تّشهر. ف 2004، دارت كونطرا معا قناة روطانا، و خرّجات جوج د لألبومات، ولايني بسباب خلافات معا الشركة، بعّدات على الساحة لفنية.

### التمتيل
ف 2002، لعبات دور ف مسلسل "زمان الوصل". ف 2009، شاركات ف لبوطولة ديال لمسلسل د التلفازة "الهروب من الغرب" لي بان ف رمضان.

## ألبومات

## ڤيديو كليپات

## مصادر

تصنيف:ناس د الدار البيضا
تصنيف:مومتيلات د تلفازة مغريبيات
تصنيف:ناس تزادو ف الدار البيضا
تصنيف:زيادة 1978
حيزب لخدمة (لمملكة لمتحدة)

**حيزب لخدمة** (ب النڭليزية *Labour Party*) هوّ حيزب سياسي شتيراكي ديموقراطي ف لمملكة لمتحدة. كيتصنف هاد لحيزب بلي كينتامي ل ليسر لوسطاني على لخريطة السياسية. بشكل عام، كيتوصف هاد لحيزب بلي هوّ تيحاد ديال الشتيراكيين الديموقراطيين، الديموقراطيين الشتيراكيين، و النقابيين لعمّاليين. هوّ دابا لحيزب لحاكم ف لمملكة لمتحدة بعدما ربح لإنتخابات لعامة د 2024، و هوّ أكبر حيزب من جيهت عدد لأصوات و عدد لكراسى ف مجلس لعموم (مجلس النواب ديال لمملكة لمتحدة). دازو من هاد لحيزب 7 د رؤاسا د لوزارا، و الرئيس لحالي ديالو هوّ كير ستارمر، لي هوّ نيت رئيس لوزارا لحالي ديال لمملكة لمتحدة.

هاد لحيزب تأسس ف عام 1900 من لحاراكة د لعمال النقابيين، و أحزاب شتيراكية ديال لقرن 19. حيزب لخدمة هوّ أكبر حيزب ف لبرلمان د ويلز، و مشكّل لحكومة ديالها بشكل كامل. ف سكوطلاندا ربح أغلبية د لكراسى ف إنتخابات 2024. و هوّ عضو ف عدد ديال لمنظمات الشتيراكية الدولية بحال حيزب لإشتراكيين لؤروپيين، و لإتحاد التقدمي، و عندو صفة ديال عضو مراقب ف لأممية الشتيراكية.

## مصادر


تصنيف:السياسة د لمملكة لمتحدة
تصنيف:تأسيسات د 1900 ف لمملكة لمتحدة
كير ستارمر

**السير كير روضني ستارمر** (مزيود ف 2 شتنبر 1962 ف لندن) سياسي بريطاني و محامي، و دابا شاد لمنصب ديال رئيس لوزارا ديال لمملكة لمتحدة، و هوّ الزعيم ديال حيزب لخدمة من 2020. كان زعيم لمعارضة مابين 2020 و 2024. كان عضو ف لبرلمان لبريطاني من 2015، و مابين 2008 و 2013، كان مدير لملاحقات لقضائية لعمومية.

ستارمر كان نشيط سياسياً من فاش كان صغير، و نضمّ ل حيزب لخدمة د الشباب الشتيراكي فاش كان عندو 16 عام. خدا ليسونص ف لقانون من جامعة ليدز ف 1985، و ديپلوم ف لقانون لمدني من جامعة ؤكسفورد ف لعام لي موراه، و تخصص من بعد ف حقوق بنادم. ف 2002، تعيّن ف لمجلس لإستشاري د لماليكة د بريطانيا.

## مصادر


تصنيف:زيادة 1962
تصنيف:ناس حيين
تصنيف:لمملكة لمتحدة
ليستة د لمعالم ف لمغريب

هادي ليستة (مقسمة على حساب لمدينة ولّا لموضع) د لمواقع لمصنفة ترات وطني و لمعالم لي عندها قيمة تاريخية على حساب وزارة التقافة ف لمغريب. لوزارة دايرة جوج ليستات، وحدة ديال لمعالم، و لخرة ديال لمباني.

## شوف تا
* ليستة د لمتاحف ف لمغريب

## مصادر


تصنيف:ليستة د لمعالم على حساب لبلاد
تصنيف:ليستة د لمواقع السياحية ف لمغريب
ڭرين كارد

**لڭرين كارد** () هي واحد الوثيقة لي كاتسمح للمواطنين من بلدان مختالفة باش يهاجرو و يسكنو بشكل دايم ف لميريكان. كاينين لي كياخدو لڭرين كارد مورا التستية ().

## مصادر

تصنيف:قانون د لهجرة ل الولايات المتاحدة د ميريكان
تصنيف:تأسيسات د 1940 ف الولايات المتاحدة د ميريكان
ديمشق

**ديمشق** (بلعربية: **دمشق**، ولاّ **الشام**) هي لعاصيما ديال سوريا و أكبر مدينة فيها. جات ف لجنوب لغربي د لبلاد، حدا لحدود مع لبنان، اللي بعيدا عليها ب تقريبا شي 85 كيلوميطر. تيدوز فيها لواد د بارادا.

ديمشق وحدا من أقدم لمدون لمسكونا ف لعالم، و سكنو فيها الناس من هادي 12.000 عام. دازو عليها بزاف ديال لحضارات منها لإغريق و الرومان و لبيزانطيين و لمسلمين. كانت عاصيما ف ڭاع لبلدان اللي دازو منها من لعام 635، اللي كانت فيه الدولة لأموية. هاد التاريخ ديالها خلاها تكون هي أقدم عاصيما ف لعالم اللي باقا تال دابا عندها هاد لوضعية.

لمدينا لقديما ديال ديمشق داخلا ف الليسطة ديال مواقع الترات لعالمي ديال ليونيسكو من 1979. ف 2024، مورا 13 لعام د لحرب اللي تبعات التورة د سوريا، تكلاصات هي أكفس مدينا يعيش فيها لواحد ف لعالم.
## مصادر


تصنيف:مدون د سوريا
تصنيف:عواصم ديال بلدان
تصنيف:عواصم آسيوية
عصمت دندش

**عصمت دندش** (توفات ف 29 شتنبر 2024) باحيتة و توارخية مصرية. كانت أستادة جامعية ديال التاريخ و لحضارة لإسلامية، مهتمة سيرتو ب تاريخ لمغرب لكبير و لأندالوس. و هيّ مرات لأكاديمي و التوارخي لمغريبي محمد بن شريفة.

## حياتها
ف 1969، تخرجات عصمت دندش من كلية لأداب ف جامعة لقاهرة، و ف 1972 خدات ماسطر من معهد لبحوت لعلمية لي تابع ل نفس الجامعة. ف 1984 خدات الدوكتورا من جامعة عين شمس ف تاخصّوص التاريخ لإسلامي و لحضارة لإسلامية.

عاشت دندش ف لمغريب كتر من 40 عام، و قرّات ف لبدية ف جامعة محمد اللول ف وجدة ف 1978، و كانت من أساتيدا اللولين لي قرّاو فيها، معا محمد بن شريفة. خدمات ف هاد الجامعة تال 1981. مشات موراها ل جامعة فاس، و قرّات مدة طويلة ف كلية لأداب ف جامعة محمد لخامس ف الرباط. من بين لموادّ لي قراتها كاين التاريخ لإسلامي، السيرة النبوية، و لحضارة لإسلامية، و تخصصات ف تاريخ الدولة لمرابطية.

دارت لإشراف على بزاف د التيزات ديال لماسطر و الدوكتورا، و كانت معروفة ب الجدّيّة و الصرامة ديالها. قرّات تا ف دار لحديت لحسنية.

تجوجات ب محمد بن شريفة ف 15 مارس 1978، ف نفس النهار لي صدر فيه لقرار ديال لماليك لحسن التاني ب تأسيس جامعة محمد اللول ف وجدة، و تكليف راجلها ب هاد لمهمة.

توفات ف 29 شتنبر 2024، و تدفنات النهار لي موراه ف مقبرة الشوهادا ف الرباط.

## لخدمة ديالها
عندها كتوبا مهيمّين لي ولّاو مراجع ديال الطالابا، من بينها:

### مؤلفات

# الأندلس في نهاية المربطين ومستهل الموحدين.: عصر الطوائف الثانية، دار الغرب الإسلامي ف بيروت، 1988.
# دور المرابطين في نشر الإسلام في غرب إفريقيا، دار الغرب الإسلامي ف بيروت، 1988.
# أضواء جديدة على المرابطين، دار الغرب الإسلامي ف بيروت، 1991.
# أدوار سياسية لنساءٍ في دولة المرابطين، دار الغرب الإسلامي ف بيروت، 1991.

### تحقيقات

# رسائل القاضي ابن العربي المعافري الإشبيلي (ت 543هـ): دراسة وتحقيق، دار الغرب الإسلامي ف بيروت، 1988.
# مفتاح السعادة وتحقيق طريق السعادة، لأبي العباس أحمد بن محمد ابن العريف الصِّنْهاجي (ت 526هـ)، دار الغرب الإسلامي ببيروت، 1993.
# سِراج المُريدين في سبيل الدِّين، للقاضي أبي بكر ابن العربي (ت 543هـ)، ف 6 ديال مجلدات، تقديم ديال الشيخ الدكتور حسن الشافعي، دار ابن حزم ف بيروت، 2020.

### أبحات

# دراسة حول رسائل ابن العربي والتي تسمَّى برحلة أبي بكر بن العربي، مجلة المناهل، يوليوز 1977.
# حول رِباط عبد الله بن يس، مجلة المناهل، مارس 1978.
# عودة ابن تاشفين للمغرب بعد الزلَّاقة، مجلة دعوة الحق، وزارة الشؤون لإسلامية ف لمملكة لمغريبية، نمرة 262، يناير و فبراير 1987.

# المرأة في تادلا من خلال كتب الرحلات في العصر الوسيط، مجلة المناهل، يونيو 1994.

## شوف تا

* محمد بن شريفة
* عبد الهادي التازي

## مصادر

تصنيف:ناس توفاو ف الرباط
تصنيف:وفيات 2024
حاديتة د كراودسطرايك 2024

[تصغير|تصويرة من سيستيم ف مطار ل [شاشة زرقة د لموت|الشاشة الزرقة د لموت لي كانت كاتبان بسباب لقطعة د كراودسترايك 2024]]
ف 19 يوليوز 2024، الشركة لميريكانية كراودسترايك ديال السيكيريتي د لأنفورماتيك وزّعات أپدييت مفوري ديال صوفتوير د السيكيريتي فالكون صينصور Falcon Sensor، لي خلق بزاف د لمشاكيل ف لورديناتورات لي مخدّمين ميكروصوفت ويندووز. النتيجة د هادشي هيّ 8.5 مليون سيستيم لي طاحو و ماقدروش يعاودو يتلونصاو بشكل صحيح. هاد لحاديتة تّعتابرات أكبر قطعة ديال سيستيم ف التاريخ د لأنفورماتيك، و توصفات بلي "ما عمّر شي حاجة بحالها طرات ف التاريخ".

هاد لقطعة شوّشات لحياة لعامة، الشركات، و لحكومات ف لعالم كامل. بزاف د الصيناعات تأترو، منهم شركات الطيران، لمراسي، لبانكات، لوطيلات، التصنيع، لبورصات، التلفازات و الراديوات، السطاسيوات د ليصانص، السوپرمارشيات، و غيرهم، زيادة على السرابس ف لحوكومات بحال السرابس د ليرجانص و السيتات ديالهم. الضرر لمالي ف لعالم كامل تقدّر ب 10 مليار دولار ميريكاني.

ف ضرف سويعات لأصل د لموشكيل تّلقى و لإصلاح ديالو توزّع، ولايني حيت بزاف د لورديناتورات كان خاصهم يتصلحو ب ليد، لقطعة بقات مستامرة مدة ف عدد د السيستيمات.

## مصادر

تصنيف:2024 ف الصوفتوير
تصنيف:2024 ف الطيكنولوجيا
كراودسطرايك

**كراودسطرايك هولدينز لمدموجة** (ب النڭليزية **.CrowdStrike Holdings, Inc**) هيّ شركة ميريكانية ديال السيكيريتي د لأنفورماتيك، السييج ديالها كاين ف ؤستن، طيكساس. هاد الشركة كاتبيع سرابس ديال السيكيريتي عند لكليان ، لإستخبارات ديال التهديدات ، و لإستجابة ل لهجمات السيبيرانية .

كراودسطرايد عاونات ف التحقيقات ديال هجمات سيبيرانية من مستويات عالية، بحال لقرصانة ديال شركة صوني پيكتشرز ف 2014، لهجمات السيبيرانية ضد اللجنة الديموقراطية لوطنية DNC ف ميريكان ف 2015 و 2016، و التسريب د لإيميلات ديال نفس لمؤسسة ف 2016. ف 19 يوليوز 2024، وزّعات نسخة مفورية ديال صوفتوير فالكون لي مأسنطالي ف بزاف د السيستيمات د ميكروصوفت ويندووز، شي لي تسبب ف قطعة شاملة ديال بزاف د السيستيمات ف لعالم، لي شوّشات على لخدمة د الطيران، التلفازة و الراديو، لبانكات و بزاف د السرابس خرين.

## مصادر

تصنيف:شركة ميريكانية
لمرينيين (توضيح)

هادي صفحة د التوضيح، كلمة **لمرينيين** يمكن يكونو عندها هاد لمعاني:

* لمرينيين: سلالة حكمات لمغريب مابين لقرن 13 و 15.
* لمرينيين (فاس): جماعة حضرية ف فاس.
* لمرينيين (بني قلة السفلية): دوّار ف جماعة بني قلة.

تصنيف:صفحة توضيح
عبد لحق لمريني (توضيح)

هادي صفحة د التوضيح، سمية **عبد لحق لمريني** يمكن يكونو عندها هاد لمعاني:

* عبد لحق اللول: لحاكم اللول و لمؤسس د الدولة لمرينية.
* عبد لحق التاني: السلطان اللخر ديال لمرينيين.
* عبد لحق لمريني: توارخي د لقصر لملكي ف عهد لحسن التاني و محمد السادس.

تصنيف:صفحة توضيح
شاشة زرقا ديال لموت

[يسار|تصغير|الشاشة الزرقا ديال لموت على سيستيم [ويندووز مي.]]
**الشاشة الزرقا ديال لموت** (ب النڭليزية **blue screen of death**) هيّ واحد الشاشة كاتبيّن إيرور قتّالة *fatal error* كاتبان ف السيستيم د التخدام د ميكروصوفت ويندووز. هاد الشاشة كاتدلّ على كراش ديال السيستيم، لي كيوصل فيها ل حالة كريتيكية لي ماكيبقاش فيها قادر باش يخدم بشكل مزيان.

من بين لأسباب ديال الشاشة الزرقا كاين لمشاكيل د لهاردوير ولّا ديال درايڤر د أكسيسوار، ولّا لمسالية ديال پروصي أساسي بشكل مامتوقّعش.

## تاريخ
[بديل="Blue screen" on Windows 1.01|تصغير|الشاشة د لبوتاج ديال [ويندووز 1.0x|ويندووز 1.01 و 2.03 خدامة ب ڤيرسيون غالطة ديال ضوص، و كيبانو فيها كاراكطيرات مخربقين.]]
واحد الشاشة زرقا ديال لإيرور كانت موجودة من لڤيرسيون بيطا اللولة ديال ويندووز 1.0. ملي السيستيم د ويندووز كان كيلقى ڤيرسيون ديال الضوص مبدّلة على لي متوقّع، كان كيبان ميصاج ديال إيرور "Incorrect DOS version" (ڤيرسيون د ضوص غالطة) ف الشاشة معا ميصاجات خرين كيبيّنو إينا تيست لي مادازش، قبل مايبوتي لويندووز بشكل عادي. ف لڤيرسيون اللخرة ديال هاد لويندووز 1.01 هاد لوضيفة كانت باقية موجودة؛ ولايني التيكست لمفصّل تحيّد، و ولّاو كيبانو ف الشاشة غير كاراكطيرات مخربقين. هاد الشاشة ماشي ديال لكراش، حيت فاش كيكراشي لويندووز 1.0، كان كيسدّ ولّا كيخرج من الضوص. نفس السلوك كانلقاوه ف ويندووز 2.0 و ويندووز 2.1.

ويندووز 3.0 كان مخدّم شاشة كحلة ب موض ديال التيكست باش يبيّن لميصاجات د السيستيم لمهمّين، ف لحالات لي شي پروڭرام ماكانش قادر يكمّل خدمتو. ف ويندووز 3.1، اللون د هاد الشاشة تبدّل من لكحل ل الزرق. و ولّا لويندووز كيبيّن شاشة زرقا ملي لخدايمي كيكليكي على كونطرول+ألط+حيّد باش يلونصي لمانادجر د لعطاشات، لي كيعاون لواحد باش يسدّ شي پروڭرام يلا ماكانش كيستاجب. بحال لڤيرسيونات لي قدم منو، ويندووز 3.x كيخرج ل الضوص يلا لإيرور كانت خايبة بزاف.
[تصغير|الشاشة الزرقا ديال لموت بانت لمرة اللولة ف [ويندووز نط 3.51 (هنا ف لڤيرسيون الطاليانية)]]
أوّل شاشة زرقا ديال لموت بانت ف ويندووز نط 3.51، لي كانت لڤيرسيون اللولة ف لفاميلة د ويندووز نط، لي خرجات ف 1993، و بقات ف جميع لڤيرسيونات د ويندووز لي بانو من بعد. الشاشات ديال لإيرور كانو كيبداو ب `*** STOP:` ف الشكال اللولين ديالهم، و داكشي علاش هاد الشاشة كانت كاتسمى "إيرور د السطوپ" *stop error*.

الشاشة الزرقا ديال لموت تقدر تبان بسباب درايڤر مامكتوبش مزيان، ولّا هاردوير خاسر، بحال شي موشكيل ف لميموار، ولّا موشكيل ديال الضو، ولّا شي مكوّين سخن بزاف، ولّا تا شي هاردوير لي وصل ل أقصى قدرة ديالو. ف ويندووز 9x، لبوڭات ديال لمكتابات د الربط الديناميكي DLL ولّا ف اللب ديال السيستيم د التخدام يقدرو يتسببو ف طلوع هاد الشاشة.

## ف لينوكس
### سيستيمد
سيستيمد systemd هوّ واحد الصوفتوير مخدّم ف لينوكس، و مطبّق شاشة زرقا د لموت بحال لي كاينة ف ميكروصوفت ويندووز، ب تخدام واحد ليونيت كاتسمى systemd-bsod، من غشت 2023، و لي تزادت بشكل رسمي ف لڤيرسيون 255 ديال سيستيمد ف 6 دجنبر 2023. وخا ماكاتعوضش لخلعة د اللب *kernel panic*، كاتقدر تبان ف لحالة ديال بوتاج فاشل د السيستيم.

## مصادر


تصنيف:أنفورماتيك
تصنيف:صوفتوير
تصنيف:نيولوجيزمات د عوام 1990
سهام البوش

**سهام البوش** صحافية و مقدمة برامج رياضية تعرفات و تشهرات ف بدايتها ف قناة الرياضية المغربية ف 2006.

## حياتها
ف 26 نونبر 2011 تجوّجات ب الدكتور عصام حفظي ف الدارلبيضا.

## المسيرة ديالها
بدات المسيرة ديالها مراسلة ف قناة "الخليفة نيوز" و من بعد مشات ل جورنال "النهار المغربية"، و ف اللخر لتاحقات ب طاقم أول قناة رياضية ف المغرب ف 2006 لي هيّ قناة الرياضية، و قدّمات أول نشرة إخبارية ف هاد لقناة ف 16 شتنبر ف نفس لعام. و قدّمات عدد ديال لبرامج ف هاد لقناة بحال "غرائب رياضية"، "حصيلة الأسبوع"، "على الهواء" و "مستودع".

سهام البوش عضوة و مستشارة ف لمكتب التنفيدي ديال الرابطة المغريبية د الصحافيين الرياضيين، و عضوة ف لجنة التقافة الرياضية و التوتيق و التكوين لمستامر و الدراسات. و هي رئيسة ديال لجنة الصحفيات الرياضيات التابعة للجمعية لمغريبية د الصحافة الرياضية من 2010.

## تشريفات
ف 7 نونبر 2021، تدار حفل تكريم من عند "المبادرة الوطنية لتكريم المرأة المغربية" ل عدد ديال لفعّاليات النسوية، منهم سهام البوش ف صنف لإعلام، معا لإعلامية جميلة البزيوي.

## مصادر

تصنيف:بيوغرافيا د نسا
تصنيف:ناس حيين
تصنيف:صحافية مغريبية
تصنيف:الرياضة ف لمغريب
مومباي

**مومباي** (بلهندية: **मुंबई** - بلينݣليزية: **Mumbai**) ولاّ **بومباي** هي مدينة هنديّة. هي أكبر مدينة من جيهة لعدد د السكان ف لبلاد، و لعاصيما د لولاية د ماهاراشترا. مومباي مدينة مصاوبة من 7 د لجزر، جات ف لغرب د لبلاد، و كاطّل على لبحر د لعرب، ف الشمال د لمحيط لهندي.

مومباي من أكبر لمدون ف لعالم، و تيسكن فيها كتر من 21 مليون واحد. كانت سميت لمدينة بومباي تال 1996، ملّي بدلاتها لحكومة ل"مومباي"، اللي بالنسبة ليهم سمية هنديّة كتر من لقديمة اللي كان دارها لإستعمار. هي لقلب ديال لإقتصاد ديال جنوب آسيا كاملا و فيها أكبر بورصة ف لمنطقة. فيها تلاتا ديال لمواقع داخلين ف اللائحة ديال مواقع الترات لعالمي ديال ليونيسكو.

## مصادر


تصنيف:مدون د لهند
تصنيف:تأسيسات د 1507 ف لهند
التيران لكبير د مراكش

**التيران لكبير د مراكش** (بلأمازيغية: **ⴰⵏⵏⴰⵔ ⵏ ⵎⵕⵕⴰⴽⵛ**) هو تيران ديال لكورة كاين ف مدينة مراكش لمغريبية، و تحلّو لبيبان ديالو نهار 5 يناير 2011. تيهزّ التيران 45240 بلاصة، و تاتلعب فيه لفرقا د الكوكب المراكشي و لمنتخب د لمغريب د كورا.

## أحدات
ضايف تيران مراكش هاد لمسابقات دّولية:
* كاس لعالم د لأندية 2013
* كاس لعالم د لأندية 2014
## تصاور

ملف:Inaugurazione Stade de marrakech.jpg|لفتيتاح د التيران د مراكش
ملف:Panoramica dello Stadio di marrakech.jpg|منضر ديال التيران من جيهت لجمهور اللي مورا الشبكة


## شوف حتى
* الكوكب المراكشي
* مراكش
* بوطولا 1

## مصادر

تصنيف:تيرانات د كورة ف لمغريب
تصنيف:مراكش
تصنيف:تأسيسات د 2011 ف لمغريب
تصنيف:لمعمار د لمغريب د لقرن 21
لحاراكة التقيلة (تقافة)

[تصغير|بلاكة ديال ريسطو ديال "لماكلة التقيلة" ف ڭزيرة صانطوريني، [ليونان]]
**لحاراكة التقيلة** (ب النڭليزية *slow movement*) هيّ مبادرة تقافية لي كاتدعو ل نقص لوتيرة الزربانة ديال لحياة لعصرية، و كاتشجّع الناس باش ياخدو وقتهم ف لأعمال ليومية ديالهم، بشكل رزين و مدروس.

هاد لحاراكة تفرّعات على حاراكة لماكلة التقيلة *slow food* (عكس لماكلة السريعة *fast food*)، لي كان بداها كارلو پيطريني ف 1986 على شكل حتيجاج ضد الريسطوات د ماكدونالدز ف مدينة روما.

لأفكار لأساسية ديال لحاراكة التقيلة هوما بلي بنادم خاصو:

* يسبّق الجودة على لكمية
* يقدّر و يستمتع ب اللحضة ديال دابا
* يبني علاقات مزيانة معا الناس و لمحيط ديالو

هاد لحاراكة كاتشجّع واحد لممارسة مقصودة بشكل كبر ديال لأنشطة ليومية، عادات مستادمة، و التوڭاض *mindfulness*. لمجال ديالها كيشمل لماكلة، لمدون، التعليم، لموضة، و غيرهم، و كاتدعو ل ستيل د لحياة متوازن و متكامل، لي كيقاوم الزربة ديال متطلبات لمجتمع لعصري.

من بين لمبادرات لمرتابطة بيها، كاينة مونضّامة سيتاصلو *Cittaslow* لي كاتدعو ل "مدون تقيلة"، سيرتو ف ناپل، پاري و روما. نهارات بلا طوموبيلات و منع السكوتر من نوع ڤيسپا باش ينقص الصداع ف لمناطق لحضرية تاهوما أمتلة ديال هاد لمبادرات.

## مصادر


تصنيف:تهلية شخصية
تصنيف:ستيل د لحياة
توڭاض

**التوڭاض** (ب النڭليزية *mindfulness*) هوّ واحد لمهارة ذهنية ديال لوعي ب تركيز على لأفكار و لأحاسيس براسهم لي كيدوزو ف لعقل د بنادم ف اللحضة ديال دابا. هاد لمهارة يقدر لواحد يطوّرها ب التأمول ولّا لميديطاسيو. التوڭاض جاي من لمفهوم ديال ساتي *sati*، لي كيتّعتابر مفهوم أساسي ف لهندوسية و لبودية، و كيتبازى على تقنيات ديال التأمول ديال الزن *Zen*، ڤيپاصانا *Vipassanā*، و التقاليد التيبيتية. كاينين بزاف د التعريفات و التقنيات ديال التوڭاض، ولايني التعريف لي معمول بيه بزاف هوّ ديال لبودية، لي كيعتابر بلي التوڭاض هوّ لحضيان ديال لإدراكات ف لعقل د لفايت، لحاضر و الجاي، لي كيبانو و كيغبرو ف كل لحضة. من بين الناس لي ساهمو ف نشر مفهوم التوڭاض عند لغرب كاين لفرايلي لڤييطنامي لبودي تيك ناط هان، و كتّاب غربيين بحال دجوزيف ڭولدستين، هيربيرت بينسون، دجون كاباط زين، و ريتشارد داڤيدصون.

من السبعينات د لقرن 20، تطورو عدد ديال الطرقان لعيلاجية ف لپسيكولوجيا مبازيين على التوڭاض، باش يعاونو الناس لي عندهم مشاكل نفسية محددة. لممارسة ديال التوڭاض تخدّمات ف لعيلاج ديال لإكتئاب، الستريس، لخلعة، و لبلية ب لاضروڭ.

## نويطات

## مصادر

## مصادر د لويب


تصنيف:ميديطاسيو
كارديف

**كارديف** (بلينݣليزية: **Cardiff**، بلويلزية: **كايرديد - Caerdydd**) هي لعاصيما د ويلز من 1995 و أكبر مدينة فيها. جات ف لجنوب ڭاع د لبلاد، و كاطل على لقناة د بريسطول، اللي هي طرف من لمحيط لأطلسي. تيسكنو فيها تقريبا 350.000 واحد، و هو اللي تيخلّيها تكون ف الترتيب رقم 11 ما بين أكبر لمدونا د لمملكة لمتاحدة.

كارديف عندها تاريخ قديم فايت 2000 عام، و كانت من لمدونا اللي حكموها الرومان ف بريطانيا. هي مدينا سياحية بزاف، و تيزوروها تقريبا كتر من 18 لمليون د الناس كل عام.

## مصادر


تصنيف:ويلز
تصنيف:عواصم ديال بلدان
تصنيف:تأسيسات د عوام 50